Komisijos reglamentas (EEB) Nr. 1981/83
1983 m. liepos 18 d.
šeštą kartą iš dalies keičiantis Reglamentą (EEB) 1842/81 dėl pakoreguotų grąžinamųjų išmokų už grūdus, eksportuojamus tam tikrų spiritinių gėrimų pavidalu
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2727/75 dėl bendro grūdų rinkos organizavimo [1] su paskutiniais pakeitimais, padarytais Reglamentu (EEB) Nr. 1451/82 [2], ypač į jo 16 straipsnio 6 dalį ir 24 straipsnį,
atsižvelgdama į 1981 m. balandžio 28 d. Tarybos reglamentą (EEB) Nr. 1188/81, nustatantį grąžinamųjų išmokų mokėjimo už grūdus, eksportuojamus tam tikrų spiritinių gėrimų pavidalu, bendrąsias taisykles ir kriterijus tokių grąžinamųjų išmokų dydžiui nustatyti bei iš dalies keičiantį Reglamentą (EEB) Nr. 3035/80 dėl tam tikrų produktų, nenumatytų Sutarties II priede [3], ypač į jo 12 straipsnį,
kadangi Komisijos reglamente (EEB) Nr. 1842/81 [4] su paskutiniais pakeitimais, padarytais Reglamentu (EEB) Nr. 2938/82 [5], nustatyta pakoreguotų grąžinamųjų išmokų mokėjimo už grūdus, eksportuojamus tam tikrų spiritinių gėrimų pavidalu, tvarka;
kadangi kai kuriais atvejais vietoj įprasto salyklo naudojami sudaiginti miežiai; kadangi dėl šios priežasties būtina nustatyti leidžiamą šio produkto drėgnumo lygį bei koeficientą ekvivalentiškam sudaigintų miežių, kurių drėgnumas - 7 %, svoriui apskaičiuoti;
kadangi grūdų viskis Reglamento (EEB) Nr. 1842/81 17 straipsnyje yra apibūdinamas kaip viskis, pagamintas iš 15 % miežių ar ekvivalentiško salyklo kiekio ir 85 % grūdų; kadangi nors iš principo šie kiekiai yra galimi, tačiau jie viršija arba nepasiekia to lygio, kuris yra faktiškai naudojamas kiekvienoje spirito gamykloje; kadangi dėl šios priežasties iš minėto straipsnio reikia išbraukti visas nuorodas į šiuos kiekius;
kadangi šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1842/81 iš dalies keičiamas taip:
1. 1 straipsnio 3 dalis pakeičiama taip:
"3. Taikant šį reglamentą, grūdų svoris, į kurį turi būti atsižvelgiama skaičiuojant apmokėjimą, yra jų neto svoris, jeigu jų drėgnumas neviršija 16 %. Jeigu naudotų grūdų drėgnumas yra didesnis nei 16 %, tačiau neviršija 17 %, svoris, į kurį atsižvelgiama mokant, yra neto svoris minus 1 %. Jeigu naudotų grūdų drėgnumas yra didesnis nei 17 %, tačiau neviršija 18 %, sumažinama 2 %. Jeigu naudotų grūdų drėgnumas viršija 18 %, kiekvienas procentas virš 16 % sumažinamas dviem procentinėmis dalimis.
Taikant šį reglamentą, salyklo, išskyrus 10 straipsnyje nurodytus sudaigintus miežius, svoris, į kurį turi būti atsižvelgiama skaičiuojant apmokėjimą, yra jų neto svoris, jeigu jų drėgnumas neviršija 7 %. Jeigu drėgnumo lygis yra didesnis nei 7 %, tačiau neviršija 8 %, svoris, į kurį turi būti atsižvelgiama, yra neto svoris minus 1 %. Jeigu naudoto salyklo drėgnumas viršija 8 %, kiekvienas drėgnumo lygio procentas virš 7 % sumažinamas dviem procentinėmis dalimis.
Standartinis Bendrijos metodas grūdų ir salyklo, skirto Reglamente (EEB) Nr. 1188/81 nurodytų spiritinių gėrimų gamybai, drėgnumo lygiui nustatyti yra pateiktas Reglamento (EEB) Nr. 2731/75 II priede."
2. 10 straipsnis pakeičiamas taip:
"10 straipsnis
Koeficientas, naudojamas Reglamento (EEB) Nr. 1188/81 7 straipsnyje nurodyto salyklo miežių ekvivalentui nustatyti, yra 1,33.
Tačiau tais atvejais, kai kontrolei perduotas salyklas yra sudaiginti miežiai, kurių drėgnumas - nuo 43 % iki 47 %, koeficientas, naudojamas ekvivalenčiam salyklo, kurio drėgnumas - 7 %, svoriui apskaičiuoti, yra 0,57."
3. 17 straipsnis pakeičiamas taip:
"17 straipsnis
16 straipsnyje:
a) "grūdų viskis" reiškia iš salyklo ir grūdų pagamintą viskį;
b) "salyklinis viskis" reiškia vien tik iš salyklo pagamintą viskį;
c) "airiškas viskis, A kategorija" reiškia iš salyklo ir grūdų pagamintą viskį, kai salyklo kiekis yra mažesnis negu 30 %;
d) "airiškas viskis, B kategorija" reiškia iš miežių ir salyklo pagamintą viskį, kai salyklo kiekis yra ne mažesnis negu 30 %;
e) įvairių grūdų rūšių, naudojamų 13 straipsnio 2 dalyje nurodytų spiritinių gėrimų gamybai, procentai nustatomi atsižvelgiant į bendrą įvairių grūdų rūšių, naudojamų Reglamento (EEB) Nr. 1188/81 2 straipsnyje nurodytų spiritinių gėrimų gamybai, kiekį."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis įsigalioja 1983 m. rugpjūčio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1983 m. liepos 18 d.